Økernsenteret

Økernsenteret er et tidligere kjøpesenter på Økern i bydel Bjerke i Oslo. Senteret er planlagt som del av nye Økern Sentrum som er under planlegging per 2026. Senteret er eid av Steen & Strøm og Storebrand med et tomteareal på 70 000 m². Det ligger på sørsiden av Østre Aker vei i tilknytning til Økern T-banestasjon. Da senteret ble åpnet 2. juni 1969, var det med sine 47 000 m² og 18 etasjer Norges største forretnings- og kontorbygg og et av de høyeste byggene i Oslo. Det var et av de første kjøpesentra som ble bygget for å avlaste Oslo sentrum. Arkitektene bak bygget er Håkon Mjelva og Per Norseng. Økernsenteret ble gradvis fraflyttet med endelig opphør i 2015. Senteret hadde bank, postkontor, vinmonopol, og en rekke butikker. I høyblokken lå det kontorer og helse/velværetjenester. Høyblokken var i flere år tilholdssted for bydelsadministrasjonen til bydel Bjerke. Etter opphøret har høyblokken stått tom i påvente av realisering av nye planer for området. I 2023 fikk kunstneren Lars Ramberg i oppdrag å utsmykke høyblokken. Han utformet ordet «TILLIT» i blokkens vinduer i langveggene mot både øst og vest. Referanser Eksterne lenker Økern Sentrum